Diari Oficial de la Generalitat Valenciana


Sumari del DOGV 9930, del 05-09-2024 (2024/8867)

RESOLUCIÓ de 3 de setembre de 2024, de la Direcció General de la Producció Agrícola i Ramadera, per la qual es convoquen, per a l'exercici 2024, les ajudes per a l'avaluació genètica de les femelles de les espècies bovina, ovina i caprina mitjançant el control oficial del rendiment lleter i altres activitats de control lleter per a determinar la qualitat genètica o el rendiment de bestiar per a l'exercici 2024 a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9930

Data del DOGV
:   05-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8867

CVE
:   TAVQ-R-8665-1126

Data del document
:   03-09-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

Anàlisi jurídica

 Descriptors 

:   * ajuda pública
    * explotació lletera
    * boví
    * ajuda a l'agricultura
    * oví
    * suport econòmic
    * caprí
    * llet
    * genètica

Amb la publicació del Reial decret 663/2023, de 18 de juliol, pel qual es regula el control de rendiment lleter per a l’avaluació genètica en les espècies bovina, ovina i caprina, s’establixen les bases reguladores de les subvencions al control de rendiment lleter i es modifiquen diversos reials decrets en matèria agrària, es deroga el que s’establix en el Reial decret 368/2005, de 8 d’abril, pel qual es regula el control oficial del rendiment lleter per a l’avaluació genètica en les espècies bovina, ovina i caprina i, per tant, ha sigut necessària l’elaboració d’una nova orde de bases que desenrotlle el que es disposa en este reial decret, així com donar suport econòmic a aquells ramaders que no complixen els requisits per a ser beneficiaris de les ajudes que establix el Reial decret 663/2023 de 18 de juliol, perquè no estan inscrits en el llibre genealògic corresponent, però també realitzen activitats de control lleter.

En data 9 d’agost de 2024 es publiquen  el DOGV núm. 9912 l’Orde 4/2024, d’1 d’agost, de la Conselleria d’Agricultura, Aigua, Ramaderia i Pesca, per la qual s’aproven les bases reguladores per a la concessió d’ajudes per a l’avaluació genètica de les femelles de l’espècie bovina, ovina i caprina mitjançant el control oficial del rendiment lleter i altres activitats de control lleter per a determinar la qualitat genètica o el rendiment de bestiar. Esta ajuda va ser comunicada a la Comissió Europea per l’Administració General de l’Estat i registrada amb el codi SA.108725 i per la Generalitat i registrada amb el codi SA.115572.

Estes ajudes s’ajusten al que es disposa en el capítol III, secció 1, article 27.2.b, del Reglament (UE) 2022/2472, de la Comissió, de 14 de desembre de 2022, pel qual es declaren determinades categories d’ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea (d’ara en avant, Reglament (UE) 2022/2472, de la Comissió, de 14 de desembre de 2022). Així mateix, s’ajusta a les altres directrius d’este article 27 aplicables a l’ajuda en qüestió.

Tenint en compte que la Direcció General de Producció Agrícola i Ramadera, d’acord amb el que establix el Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, i el Decret 146/2023, de 5 de setembre, del Consell, pel qual s’aprova el Reglament orgànic i funcional de la Conselleria d’Agricultura, Ramaderia i Pesca, és competent en matèria d’ajudes a la producció animal.

Vist el crèdit pressupostari disponible dins del capítol 4 del subprograma 714D00, «Agricultura i ramaderia», línia S0286, «Ajudes generals a la ramaderia-MAGRAMA».

Per tant, i a fi de convocar les ajudes per a l’exercici 2024 i establir el procés de sol·licitud i tramitació de les ajudes mencionades,

RESOLC

*Primer. Objecte de la convocatòria*

Convocar per a l’exercici 2024 l’ajuda per al control oficial lleter i altres activitats d’avaluació genètica regulada mitjançant l’Orde 4/2024, d’1 d’agost, de la Conselleria Agricultura, Aigua, Ramaderia i Pesca, per la qual s’establixen les bases reguladores per a la concessió d’ajudes per a l’avaluació genètica de les femelles de l’espècie bovina, ovina i caprina mitjançant el control oficial del rendiment lleter i altres activitats de control lleter per a determinar la qualitat genètica o el rendiment de bestiar. (DOGV 09.08.2024 núm. 9912)

*Segon. Línia pressupostària i import*

L’import global màxim fixat per a la resolució d’expedients de la convocatòria de l’exercici 2024, de les ajudes per al control oficial de rendiment lleter i altres activitats de control lleter per a determinar la qualitat genètica o el rendiment de bestiar, serà el següent:

Aplicació pressupostària: K72941345HD52647

Subprograma 714D00, «Agricultura i ramaderia».

Capítol 4

Línia S0286, «Ajudes generals a la ramaderia-MAGRAMA».

Import global màxim: 54.000,00 euros.

*Tercer. Termini de presentació de sol·licituds*

El termini de presentació de sol·licituds en l’exercici 2024 serà d’un mes comptat a partir de l’endemà de la publicació de l’extracte de la present resolució en el *Diari Oficial de la Generalitat Valenciana*.

Les associacions o les organitzacions de criadors no podran sol·licitar esta subvenció a títol individual si estan integrades en una entitat de control lleter que sol·licite la subvenció per a la mateixa activitat i a la mateixa comunitat autònoma.

De conformitat amb el que s’establix en l’article 14 de la Llei 39/2015, d’1 d’octubre, del procediment administratiu comú, les persones sol·licitants estan obligades a relacionar-se amb la Generalitat a través de mitjans electrònics, per la qual cosa hauran de presentar les sol·licituds telemàticament a través de la seu electrònica de la Generalitat, [sede.gva.es/va/proc636](https://sede.gva.es/va/inicio/procedimientos?id_proc=636)  utilitzant els corresponents models normalitzats disponibles en esta.

Per a accedir de manera telemàtica al procediment, la persona sol·licitant ha de disposar de firma electrònica avançada, bé amb el certificat qualificat de representant d’entitat (si és persona jurídica) o bé amb el certificat reconegut per a ciutadans (si és persona física), els dos emesos per l’Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de firma electrònica admés per la seu electrònica de la Generalitat (sede.gva.es/va/sede\_certificados).

Quan es vullga tramitar un procediment en representació d’altres persones físiques o jurídiques, es podrà atorgar esta representació a través del Registre de representants de l’ACCV.

(<https://www.accv.es/vl/servicios/ciudadanos-y-autonomos/registro-de-representantes/>). L’accés a este registre per part dels representats es pot fer utilitzant un certificat qualificat de ciutadà (si és persona física) o de representant d’entitat (si és persona jurídica).

En el cas que alguna de les persones sol·licitants presente la seua sol·licitud presencialment, se la requerirà perquè l’esmene a través de la seua presentació electrònica en els termes previstos en l’article 68.4 de l’esmentada Llei 39/2015, d’1 d’octubre. Es considerarà com a data de presentació de la sol·licitud aquella en la qual s’haja realitzat esta última de manera correcta.

Les sol·licituds presentades s’han de firmar amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant. Així mateix, estaran firmats electrònicament aquells documents que s’adjunten la firma dels quals siga obligatòria.

Amb la presentació de la sol·licitud, la persona sol·licitant manifesta davall la seua responsabilitat que totes les dades que s’arrepleguen en esta i en la documentació que s’adjunta són verídiques, que es troba en possessió de la documentació que així ho acredita i queda a la disposició de la Generalitat per a la presentació, la comprovació, el control i la inspecció posterior que s’estimen oportuns.

*Quart. Aportació de documentació*

1. Per a qualsevol de les dos ajudes estipulades en l’article 1 de l’Orde 4/2024, d’1 d’agost, s’adjuntarà la següent documentació mínima a la sol·licitud:

a. Acreditació de la identitat de la persona jurídica sol·licitant, en cas de no autoritzar la seua consulta per l’òrgan gestor del procediment.

b. Acreditació, quan siga procedent, de la identitat del representant legal, quan esta representació s’efectue la duga a terme una persona jurídica, en cas de no autoritzar la seua consulta per l’òrgan gestor del procediment.

c. Acreditació d’estar al corrent de les obligacions tributàries, estatals i autonòmiques, i amb la Seguretat Social, en cas de no autoritzar o oposar-se a la consulta per part de l’òrgan gestor del procediment.

d. Fotocòpia compulsada del document de constitució de la persona sol·licitant, els seus estatuts i les modificacions posteriors que s’hagen produït, si és el cas, o document adjunt que indique que no n’hi ha hagut.

e. Certificat de l’acord de l’òrgan gestor de l’associació o entitat de sol·licitar l’ajuda, així com la identificació de la persona autoritzada per a sol·licitar-la.

f. Relació d’explotacions on es realitzen les activitats subvencionades(indicant codi REGA), dels seus titulars, nombre d’animals en producció, així com el nombre de lactacions estimades finalitzades i vàlides indicant si complixen l’article 4.1 o el 4.2 de l’Orde 4/2024, d’1 d’agost.

g. Pressupost estimat de gastos per a la realització de les actuacions objecte de subvenció.

h. Identificació del controlador autoritzat que realitzarà les actuacions objecte de subvenció.

i. Determinació específica del laboratori responsable dels controls analítics, que haurà d’estar autoritzat per l’òrgan competent de la comunitat autònoma corresponent.

j. Dades bancàries. Quan les persones interessades necessiten donar d’alta o modificar un compte bancari per a la percepció de les ajudes convocades, esta actuació es podrà fer de manera telemàtica a través de la seu electrònica de la Generalitat, sede.gva.va/proc22648, d’acord amb el que es preveu en l’article 6 de l’Orde 2/2022, de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.

k. Documentació que acredite, si és el cas, excepte comprovació de l’Administració el compliment de cada un dels criteris de valoració estipulats en l’apartat sext que siguen aplicables a la persona sol·licitant.

2. Per a les ajudes sol·licitades en funció de l’article 1.a de l’Orde 4/2024, d’1 d’agost, s’haurà d’aportar, a més:

a. Certificat que acredite que les femelles per a les quals se sol·licita l’ajuda es troben inscrites en un llibre genealògic, portat per associacions o organitzacions de criadors de bestiar, oficialment reconegut.

b. Certificat que acredite que els titulars de les explotacions ramaderes que participen en el control de rendiment lleter complixen els requisits i obligacions establides en l’article 11 del Reial decret 663/2023, de 18 de juliol.

L’acreditació de la documentació indicada s’efectuarà sense perjuí del que s’establix en l’article 28.2 de la Llei 39/2015, d’1 d’octubre, del procediment administratiu comú de les administracions públiques.

3. Quan l’administració actuant consulte o reculla dades o documents en l’àmbit dels fins de la convocatòria que estiguen en el seu poder o que haja elaborat qualsevol altra administració, el règim aplicable serà el següent:

a) L’òrgan gestor del procediment ha d’estar autoritzat per la persona interessada per a poder consultar les dades d’estar al corrent dels pagaments amb l’Agència Tributària, estatal i autonòmica, i les dades d’identitat fiscal davant de l’Agència Estatal de l’Administració Tributària. En cas contrari, la persona interessada ha d’aportar els documents acreditatius corresponents.

b) L’òrgan gestor del procediment té potestat per a consultar les dades d’identitat del sol·licitant o, si és el cas, del seu representant legal, l’obtenció de les dades de consulta de representació de l’Agència de Tecnologia i Certificació Electrònica (ACCV) i d’estar al corrent dels pagaments amb la tresoreria de la Seguretat Social, així com altres dades que consten en el Registre d’explotacions ramaderes (REGA). No obstant això, si la persona interessada s’hi vol oposar, és imprescindible que indique la informació concreta de la consulta a la qual s’oposa i els motius que ho justifiquen. Si s’hi oposa, queda obligada a aportar els documents acreditatius corresponents.

c) L’òrgan gestor podrà verificar l’exactitud de les dades declarades per la persona interessada, d’acord amb el que s’establix en la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals; en l’article 4 de la Llei 40/2015, d’1 d’octubre, de règim jurídic del sector públic, i en l’article 13 de la Llei 38/2003, de 17 de novembre, general de subvencions.

*Quint. Declaracions responsables*

La persona sol·licitant ha de subscriure les declaracions responsables següents, segons corresponga:

a. No està incurs en les prohibicions per a obtindre la condició de beneficiari que establix l’article 13 de la Llei 38/2003, general de subvencions, incloent-hi la inexistència d’obligacions de reintegrament d’altres subvencions o ajudes o, si és el cas, el fidel compliment de les seues obligacions de reintegrament d’altres subvencions o ajudes, d’acord amb els termes establits en l’article 21 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i comprometre’s a complir este requisit durant el temps inherent a l’exercici del dret de cobrament de la subvenció.

b. Complix la normativa d’integració laboral de persones amb discapacitat o, si és el cas, està exempt d’esta obligació, segons establix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l’ocupació de les persones amb discapacitat.

c.  Acreditació de la condició de pime agrària.

d. No tindre la consideració d’empresa en crisi, d’acord amb l’article 2.59 del Reglament (UE) núm. 2022/2472, de la Comissió, de 14 de desembre de 2022.

e. No estar subjectes a una orde de recuperació pendent després d’una decisió prèvia de la Comissió que haja declarat una ajuda il·legal i incompatible amb el mercat interior.

f. a) Ser una entitat de control lleter segons el que s’establix en l’article 6 del Reial decret 663/2023, de 18 de juliol, o ser una associació o una organització de les definides en l’article 2.a del Reial decret 663/2023, de 18 de juliol, i que realitze activitats incloses en la definició de control de rendiment lleter en l’article 2.d del mateix reial decret.

*Sext. Criteris de valoració*

Les sol·licituds es valoraran aplicant els següents criteris:

a) Per a ajudes destinades a les activitats previstes en l’article 1.a de l’Orde 4/2024, d’1 d’agost:

1a. Nombre de lactacions en l’any de referència: 4 punts. El repartiment del total de punts per este criteri entre els sol·licitants es farà de manera proporcional al nombre de lactacions que hagen realitzat durant l’any de referència cada un.

2a. Caràcter supraautonòmic de l’entitat de control lleter sol·licitant: 6 punts.

3a. Entitats de control lleter i associacions o organitzacions de criadors de races autòctones (annex I de l’RD 45/2019, de 8 de febrer): 3 punts.

4a. Entitats de control lleter i associacions o organitzacions de criadors de races integrades o altres races reconegudes a Espanya segons annex I de l’RD 45/2019, de 8 de febrer: 2 punts.

b) Per a ajudes destinades a les activitats previstes en l’article 1.b de l’Orde 4/2024, d’1 d’agost:

1a. Nombre de lactacions en l’any de referència: 4 punts. El repartiment del total de punts per este criteri entre els sol·licitants es farà de manera proporcional al nombre de lactacions que hagen realitzat durant l’any de referència cada un.

2a. Caràcter supraautonòmic de l’entitat de control lleter sol·licitant: 6 punts.

3a. Nombre d’explotacions: 4 punts. El repartiment del total de punts per este criteri entre els sol·licitants es farà de manera proporcional al nombre d’explotacions de cada un.

4a. Nombre d’UBM corresponents a animals en producció: 1 punts. El repartiment del total de punts per este criteri entre els sol·licitants es farà de manera proporcional al nombre d’UBM de cada un.

*Sèptim. Tramitació, esmena de defectes i resolució de les ajudes*

1. La instrucció del procediment de concessió de subvencions correspon al servici amb competències en matèria de ramaderia, que realitzarà d’ofici totes les actuacions que estime necessàries per a determinar, conéixer i comprovar les dades en virtut de les quals haja de formular-se la proposta de resolució, i remetrà a l’òrgan col·legiat un informe d’avaluació de les sol·licituds en què conste que de la informació que té en el seu poder es desprén que les persones beneficiàries complixen tots els requisits per a accedir a l’ajuda.

2. L’òrgan col·legiat haurà d’emetre un informe en el qual es concrete el resultat de l’avaluació efectuada, i sobre la base d’este s’haurà de formular la proposta de resolució de concessió de les ajudes que, a través de l’òrgan instructor, s’elevarà a la persona titular de la direcció general competent en matèria de ramaderia.

Este òrgan col·legiat estarà integrat per 3 membres nomenats per la persona titular de la direcció general competent en matèria de ramaderia: la persona que ostenta la direcció del servici, que actuarà en qualitat de president; la persona que ostenta la direcció de secció, que actuarà en qualitat de vicepresident, i un veterinari o veterinària d’este servici, que actuarà com a secretari. En la designació s’intentarà aconseguir la paritat pel que fa a la presència equilibrada d’hòmens i dones, d’acord amb la normativa estatal i autonòmica en matèria d’igualtat.  En cas de vacant, absència, malaltia o una altra causa legal, el president serà substituït pel vicepresident. Tots els membres integrants de l’òrgan col·legiat, així com els seus suplents en cas que hi haja vacant, absència, malaltia o una altra causa legal, els designarà la persona titular de la direcció general competent en matèria de ramaderia.

3. A la vista de la documentació aportada, de l’informe i de la proposta de resolució de l’òrgan col·legiat, la persona titular de la direcció general competent en matèria de ramaderia, per delegació del conseller competent en matèria de ramaderia, resoldrà la concessió d’estes ajudes d’acord amb l’import previst en l’apartat segon.

4. Les esmenes o les aportacions documentals posteriors a la presentació de la sol·licitud s’hauran de realitzar a través de la seu electrònica de la Generalitat[, sede.gva.es/va/proc636](https://sede.gva.es/va/inicio/procedimientos?id_proc=636).

5. El termini màxim per a resoldre i notificar la resolució de concessió no podrà excedir 6 mesos comptats a partir de la data de publicació d’esta resolució en el *Diari Oficial de la Generalitat Valenciana*. La resolució, que inclourà la concessió o denegació expressa de la subvenció, es publicarà, en versió electrònica, i contindrà el llistat baremat d’expedients segons els criteris de priorització establits en la convocatòria i la llista dels beneficiaris amb els imports de les ajudes públiques assignades, de la qual estaran exclosos tots els impostos, excepte quan no siga recuperable d’acord amb la legislació nacional en matèria d’IVA, motivant degudament el sentit d’estes i incorporant, si és el cas, les condicions i obligacions derivades d’esta. Esta resolució es publicarà en la seu de la Generalitat,

[https://sede.gva.es/va/inicio/procedimientos?id\_proc=1979,](https://sede.gva.es/va/inicio/procedimientos?id_proc=1979, ) a l’efecte de notificació, d’acord amb el que es disposa en l’article 45 de la Llei 39/2015, d’1 d’octubre, del procediment administratiu comú de les administracions públiques.

6. Transcorregut el termini assenyalat sense que s’haja notificat cap resolució expressa, les persones interessades podran entendre desestimades les sol·licituds per silenci administratiu, als efectes que preveu l’article 25.1.a de la Llei 39/2015, d’1 d’octubre, del procediment administratiu comú de les administracions públiques.

7. Contra esta resolució, que posa fi a la via administrativa, es podrà interposar un recurs potestatiu de reposició davant de la persona titular de la conselleria competent en matèria de ramaderia, en el termini d’un mes a comptar de l’endemà de la notificació, de conformitat amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé directament un recurs contenciós administratiu en el termini de dos mesos comptats des de l’endemà de ser notificat, de conformitat amb el que s’establix en els articles 10, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa.

*Octau. Justificació*

La justificació dels gastos subvencionables es realitzarà abans del dia 15 de novembre de 2024, tal com establix l’article 9 de l’Orde 4/2024, d’1 d’agost, de la Conselleria d’Agricultura, Aigua, Ramaderia i Pesca.

*Nové. Protecció de dades de caràcter personal*

1. La gestió de les ajudes comporta el tractament de dades de caràcter personal, de manera que s’han de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. D’acord amb el que preveuen els articles 13 i 14 del Reglament (UE) 2016/679, i l’article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar el següent:

a) Nom del tractament: Ajudes en matèria agrícola, agroalimentària i desenrotllament rural de la conselleria competent en matèria d’agricultura.

b) Responsable del tractament: Conselleria amb competències en matèria d’agricultura.

c) Finalitat del tractament: Gestionar les ajudes en matèria agrària, agroalimentària i de desenrotllament rural.

d) Exercici de drets: Les persones interessades tenen dret a sol·licitar l’accés, rectificació i supressió de les seues dades de caràcter personal, així com a la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en la següent adreça d’internet:

[sede.gva.es/va/proc19970](https://sede.gva.es/va/inicio/procedimientos?id_proc=19370)

e) Reclamacions: Sense perjuí de qualsevol altre recurs administratiu o acció judicial, si la persona interessada considera que s’ha vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica de conformitat amb el que es preveu en la següent adreça d’internet:

[sede.gva.es/va/proc22094](https://sede.gva.es/va/inicio/procedimientos?id_proc=22344), sense perjuí de la possibilitat de reclamar davant de l’Agència Espanyola de Protecció de Dades.

f) Es pot obtindre informació més detallada en el següent enllaç:

<https://gvaoberta.gva.es/va/registre-activitats-de-tractament>

3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l’obligació d’informar dels aspectes següents:

a) La comunicació d’estes dades a l’Administració per al tractament en l’àmbit de les competències pròpies i d’acord amb les finalitats del procediment.

b) La possibilitat que l’Administració faça consultes relacionades amb les seues dades per a comprovar-ne, entre altres aspectes, la veracitat. Si esta consulta requerix autorització per llei per part de les persones les dades de les quals es consultaran, la persona sol·licitant o el seu representant legal haurà d’haver obtingut esta autorització, que estarà disponible a requeriment de l’Administració en qualsevol moment.

c) La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.»

*Dècim. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, els subjectes beneficiaris de la subvenció han de complir les obligacions de transparència següents:

1. Les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural ajudes o subvencions de les entitats públiques de la Comunitat Valenciana arreplegades en l’article 3 de la Llei 1/2022 en una quantia superior a 50.000 euros.

c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, han de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 de la llei esmentada. Esta publicació es farà a través de la pàgina web de l’entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir en gvaoberta.gva.es/tep.

Esta informació s’haurà de publicar a partir de l’any següent a aquell en què s’hagen superat els llindars establits i haurà de mantindre’s publicada durant, almenys, quatre anys naturals.

2. Sense perjuí de les obligacions que preveuen els apartats anteriors, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l’activitat subvencionada.

3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este haja sigut atés, l’òrgan que ha realitzat el requeriment podrà acordar, prèvia advertència i audiència a l’interessat, la imposició de multes coercitives en els termes previstos en l’article 5 de la Llei 1/2022, de 13 d’abril.

4. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Onzena. Eficàcia*

Esta resolució produirà efectes l’endemà de publicar-se en el *Diari Oficial de la Generalitat Valenciana*.

Esta resolució posa fi a la via administrativa, i contra esta podrà interposar-se potestativament un recurs de reposició davant del conseller d’[Agricultura, Aigua, Ramaderia i Pesca](https://agricultura.gva.es/va/inicio), en el termini d’un mes, comptat des de l’endemà de la publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l’endemà de la publicació. Tot això, de conformitat amb el que es disposa en els articles 123 i 124 de la Llei 39/2015 d’1 d’octubre, del procediment administratiu comú de les administracions públiques, i 46.1 de la Llei reguladora de la jurisdicció contenciosa administrativa (Llei 29/1998, de 13 de juliol, publicada en el BOE núm. 167, de 14 de juliol de 1998).

  

València, 3 de setembre de 2024

(p. d. Orde 4/2024, d'1 d'agost; DOGV 9912, 09.08.2024)

M. Àngels Ramón-Llin Martínez

Directora general de Producció Agrícola i Ramadera